ปัจจัยความเสี่ยง

1. ปัจจัยความเสี่ยงเกี่ยวกับการผลิต

ความเสี่ยงจากการผันผวนของราคาวัตถุดิบและเชื้อเพลิง

- น้ำยางข้น 60%

น้ำยางข้น 60% เป็นวัตถุดิบหลักในการผลิตถุงมือยาง ในปี 2555
ราคามีการผันผวนและคาดการณ์ได้ยาก โดยในไตรมาสแรกของปีมีราคาเฉลี่ยอยู่ที่ 66.92
บาท/กก. ในไตรมาสที่ 2 มีราคาเฉลี่ยอยู่ที่ 70.89 บาท/กก. ไตรมาสที่ 3 มีราคาเฉลี่ยอยู่ที่
65.05 บาท/กก. และไตรมาสที่ 4 มีราคาเฉลี่ยอยู่ที่ 56.28 บาท/กก. สำหรับราคาเฉลี่ยของปี
2555 อยู่ที่ 64.78 บาท/กก. ลดลงจาก ปี 2554 ร้อยละ 28.44

ปี 2555 บริษัทฯ ผลิตน้ำยางข้นไว้ใช้เองบางส่วน
รวมทั้งยังคงดำเนินนโยบายควบคุมกระบวนการผลิต แต่บริษัทฯ
ขาดสภาพคล่องทางการเงินจึงทำให้ไม่สามารถซื้อน้ำยางธรรมชาติ เพื่อมาผลิตเป็นน้ำยางข้น 60%
ได้ตามเป้าหมาย จึงส่งผลให้บริษัทเกิดความเสี่ยงในเรื่องของราคาวัตถุดิบที่มีความผันผวนอยู่มาก

อย่างไรก็ตามเพื่อเป็นการป้องกันความเสี่ยงในการขาดแคลนวัตถุดิบ และ
ราคาวัตถุดิบที่คาดการณ์ได้ยาก บริษัทฯ
จึงสั่งซื้อน้ำยางข้นจากผู้จำหน่ายวัตถุดิบหลายรายในจังหวัดระยอง โดยทำสัญญาซื้อล่วงหน้า
และเปรียบเทียบใบเสนอราคาของผู้จำหน่ายอย่างน้อย 3 ราย ในช่วงเวลาเดียวกัน
พร้อมกับเปรียบเทียบกับราคากลาง จากสถาบันวิจัยยาง นอกจากนั้นบริษัทฯ
ยังพิจารณาถึงระยะเวลาในการชำระเงินค่าสินค้า (Credit Term) ประกอบด้วย

- น้ำยางสังเคราะห์

ในส่วนของน้ำยางสังเคราะห์ ในไตรมาสแรกของปี 2555 ราคาเฉลี่ยอยู่ที่ 55.30 บาท/กก.
ในไตรมาสที่ 2 มีราคาเฉลี่ยอยู่ที่ 54.20 บาท/กก. ไตรมาสที่ 3 มีราคาเฉลี่ยอยู่ที่ 47.46
บาท/กก. และไตรมาสที่ 4 มีราคาเฉลี่ยอยู่ที่ 42.36 บาท/กก.
สำหรับราคาเฉลี่ยของน้ำยางสังเคราะห์ในปี 2555 อยู่ที่ 49.83 บาท/กก. ลดลง 6.53 %
เมื่อเปรียบเทียบกับปี 2554 ที่มีราคาเฉลี่ยเท่ากับ 53.31 บาท/กก.

ถึงแม้ราคาโดยเฉลี่ยของน้ำยางสังเคราะห์จะลดลงกว่าปีก่อน
แต่อย่างไรก็ตามราคาน้ำยางสังเคราะห์ก็มีแนวโน้มที่จะปรับตัวสูงขึ้นในอนาคต เนื่องจากในปี 2555
เคมีภัณฑ์ได้มีการปรับตัวเพิ่มขึ้นจากปี 2554 ถึง 5% ดังนั้น บริษัทฯ
ป้องกันความเสี่ยงในเรื่องนี้โดยการจัดหา ผู้จำหน่ายเคมีภัณฑ์หลายราย
ทั้งซื้อผ่านตัวแทนและนำเข้าเองโดยตรง
รวมทั้งการควบคุมกระบวนผลิตเพื่อลดการสูญเสียและสิ้นเปลือง

- กะลาปาล์ม

ตั้งแต่ปี 2551 บริษัทใช้กะลาปาล์มเป็นเชื้อเพลิงในการผลิตไอความร้อนแทนน้ำมันเตา
โดยสั่งซื้อกะลาปาล์มจากตัวแทนจำหน่ายในประเทศมาเลเซีย และ อินโดนีเซีย เป็นหลัก
ถึงแม้ราคากะลาปาล์มจะมีมูลค่าต่ำกว่าน้ำมันเตา
แต่บริษัทยังคงประสบปัญหาราคากะลาปาล์มที่มีแนวโน้มปรับตัวสูงขึ้นอย่างต่อเนื่อง
อันเนื่องมาจากภาวะขาดแคลนกะลาปาล์มในช่วงฤดูฝน
และนโยบายการสนับสนุนเชื้อเพลิงทดแทนน้ำมันเตาในประเทศมาเลเซีย

สำหรับราคาเฉลี่ยของกะลาปาล์มในปี 2551 เท่ากับ 2.34 บาท/กก. ในปี 2552 เท่ากับ 2.55
บาท/กก. ปี 2553 เท่ากับ 2.63 บาท/กก. ปี 2554 เท่ากับ 2.94 บาท/กก.
สำหรับราคาเฉลี่ยของกะลาปาล์มในปี 2555 เท่ากับ 3.63 บาท/กก. เพิ่มขึ้น 23.46 % จากปี
2554

ในไตรมาสสุดท้ายของปี 2555 บริษัทฯ
ได้มีการสำรองกะลาปาล์มไว้เป็นจำนวนมากตามนโยบายการบริหารงานของผู้บริหาร
เพื่อใช้ในการวางแผนการผลิต หากเกิดภาวะขาดตลาด และราคาที่มีแนวโน้มการปรับตัวสูงขึ้นไปอีก
ซึ่งในปัจจุบันบริษัทฯ
ได้ศึกษาถึงความเป็นไปได้ที่จะจัดหาวัสดุชนิดอื่นที่ให้พลังงานความร้อนใกล้เคียงกัน
และมีภายในประเทศมาทดแทนเพื่อป้องกันความเสี่ยงที่จะเกิดขึ้นในอนาคต

ซึ่งปัจจัยดังกล่าวนี้จะทำให้บริษัทฯ มีต้นทุนการผลิตที่สูงขึ้นตามไปด้วย
ความไม่แน่นอนในด้านราคาวัตถุดิบนี้จะส่งผลต่อการวางแผนการขายและการผลิตของบริษัท ดังนั้น
บริษัทฯ จึงเน้นนโยบายควบคุมต้นทุนทั้งกระบวนการผลิตเพื่อลดความเสี่ยง ที่เกิดขึ้นจาก
การผันผวนของวัตถุดิบ เช่น การใช้สารเคมีทดแทนการใช้น้ำยางข้น, การเพิ่มกำลัง การผลิต,
การควบคุมการใช้ไฟฟ้าให้เกิดประโยชน์สูงสุด
และการควบคุมการสูญเสียความร้อนของไอน้ำให้น้อยที่สุด เป็นต้น

ความเสี่ยงด้านสินค้าคงคลัง

บริษัทประสบปัญหาสินค้าคงคลังมีปริมาณมาก ซึ่งสินค้าส่วนใหญ่เป็นสินค้าสำเร็จรูป
และงานระหว่างผลิตที่จะมีแนวโน้มเสื่อมค่าลงในอนาคต

เพื่อป้องกันความเสี่ยงในเรื่องนี้ ฝ่ายบริหารจัดการจะเข้ามาบริหารสินค้าคงคลังอย่างเคร่งครัด
และจะลดปริมาณสินค้าคงคลังโดยแยกอายุของสินค้า
หากสินค้าชนิดใดมีแนวโน้มเสื่อมค่าลงในอนาคตจะดำเนินการเร่งจำหน่ายสินค้าดังกล่าวออกไป
และมีการวางแผนทางการตลาดในการจัดจำหน่ายสินค้าเพื่อเสริมสภาพคล่องทางการเงินให้กับบริษัท

ความเสี่ยงด้านวางแผนการผลิต

หากบริษัทฯ วางแผนการผลิตผิดพลาดจะส่งผลให้มีสินค้าคงคลังเพิ่มขึ้น รวมทั้ง
มีต้นทุนการผลิตที่สูงขึ้นตามไปด้วย เช่น ผลิตสินค้าปริมาณมากกว่าใบสั่งซื้อ
เพื่อให้ได้ต้นทุนต่อหน่วยที่ถูกลง ทำให้ส่วนที่เหลือต้องเก็บเข้าคลังสินค้า หรือ
การผลิตสินค้าที่ไม่เป็นที่ต้องการของตลาด ก็จะส่งผลให้เกิดความเสี่ยงจากการวางแผนการผลิตได้

เพื่อป้องกันความเสี่ยงในเรื่องนี้
ฝ่ายบริหารจัดการจะทำการประชุมผู้เกี่ยวข้องเพื่อชี้แจงสาเหตุของการวางแผนการผลิตผิดพลาด
และจัดทำแผนใหม่ให้สอดคล้องกับคำสั่งซื้อและความต้องการของลูกค้า

2. ความเสี่ยงด้านการเงิน

ความเสี่ยงด้านอัตราแลกเปลี่ยน

ร้อยละ 80 ของรายได้จากการจำหน่ายถุงมือยางเป็นในรูปแบบเงินตราต่างประเทศ ดังนั้น
หากมีการเคลื่อนไหวของอัตราแลกเปลี่ยนเงินตราต่างประเทศอย่างมีนัยสำคัญ
จะส่งผลต่อการดำเนินงานของบริษัทฯ

เพื่อป้องกันความเสี่ยงที่อาจจะเกิดจากการผันผวนของอัตราแลกเปลี่ยน บริษัทฯ
ได้ทำการซื้อขายเงินตราต่างประเทศกับธนาคารในประเทศล่วงหน้าเป็นรายเดือน
ซึ่งเป็นวิธีการบริหารเงินอีกทางหนึ่ง เพื่อลดความเสี่ยง

ความเสี่ยงด้านการค้างรับชำระเงินจากลูกค้า

ในระยะเวลาที่ผ่านมา บริษัทประสบปัญหาเรื่องการปรับลดค่าเผื่อหนี้สงสัยจะสูญจากการรับคืนสินค้า
ส่งผลให้บริษัทถูกตั้งค่าเผื่อหนี้สงสัยจะสูญทุกปี

เพื่อป้องกันความเสี่ยง บริษัทฯ จึงกำหนดให้ลูกค้าที่มียอดหนี้ค้างชำระ ต้องชำระหนี้ให้เสร็จสิ้นก่อน
บริษัทฯ จึงจะจัดส่งสินค้าตามคำสั่งซื้อใหม่ และในส่วนของลูกค้ารายใหม่บริษัทฯ
ได้เปลี่ยนแปลงนโยบายจาการให้เครดิตแก่ลูกค้า เป็นเงื่อนไข L/C At sight , D/P At
sight หรือการชำระเงินค่าสินค้าล่วงหน้าก่อนการจัดส่งสินค้า นโยบายดังกล่าว ช่วยให้บริษัทฯ
มีลูกหนี้ค้างชำระลดลงและส่งผลให้การตั้งค่าเผื่อหนี้สงสัยจะสูญในปี 2555 ลดลงจากปี 2554

สำหรับนโยบายของบริษัทฯ
ในการคัดเลือกลูกค้าแต่ละรายนั้นจะพิจารณาในด้านชื่อเสียงของลูกค้าและฐานะการเงิน
นอกจากนี้บริษัทยังมีการตรวจสอบลูกค้าบางรายผ่านธนาคารเพื่อการส่งออก
และนำเข้าแห่งประเทศไทย (EXIM Bank) เพื่อให้แน่ใจได้ว่าจะไม่มีปัญหาในด้านการรับชำระหนี้

ในส่วนการตั้งสำรองค่าเผื่อหนี้สงสัยจะสูญนั้นบริษัทฯ จะพิจารณาจากพฤติกรรมของลูกหนี้
หากเกินระยะเวลาการให้เครดิต และมีข้อบ่งชี้แน่ชัดว่าไม่อาจชำระหนี้ให้แก่บริษัทฯ ได้บริษัทฯ
ก็จะดำเนินการตั้งสำรองค่าเผื่อหนี้สงสัยจะสูญทั้งจำนวน
และดำเนินการติดตามหนี้คงค้างอย่างใกล้ชิด เพื่อลดความสูญเสีย